**Polgármesteri beszámoló**

**a 2020.évben végzett képviselői munkáról**

Magyarország helyi önkormányzatairól szóló 2011. évi CLXXXIX. törvény 32. § (1) bek. k) pontja úgy rendelkezik, hogy az önkormányzati képviselő kötele kapcsolatot tartani a választópolgárokkal, akiknek évente legalább egy alkalommal tájékoztatást nyújt a képiviselői tevékenységéről.

E jogszabályi kötelezettségnek megfelelően nyújtom be beszámolómat a 2020. évben végzett képviselői tevékenységemről.

A 2020-as évet elsősorban a próbatétel, a beérés, és a és továbblépés évének tekintem.

A választást követő időszak első évében a testületi tagok között a szerepek, feladatok elosztását, a jó együttműködés megteremtését tűztem ki célul. A jó együttműködés, és a kommunikáció belső kialakításának helyességét igazolta a járványhelyzet első tavaszi üteme.
Minden képviselő, intézmény vezető hivatali dolgozók és minden önkormányzati dolgozó kiválóan végezte a dolgát a közösség érdekében. A járványügyi korlátozások a kapcsolatok beszűkülését, a rendezvények teljes elmaradását eredményezte, mindez az évek alatt kialakult kulturális, és művelődési rendezvény naptárunkat teljesen felborította.
A próbatétel alatt ezt értem.

Egy olyan világot élünk, ahol a személyes találkozások helyett az online kommunikáció, a lelki kapcsolatok, és a pozitív gondolkodásunk jelenti az erőt, ami átlendít bennünket a nehézségeken.
Ebben kérem minden lakótársam pozitív hozzáállását, megértését, és együttműködését.

Mi végezzük a dolgunkat. Működtetjük intézményeinket, infrastruktúráinkat, tervezzük fejlesztéseinket mintha mi sem történt volna, pedig az egész világot érintő járvány pénzügyi terheit a kormánynak, és az önkormányzatoknak közösen kell vállalnia. Sajnos ez együtt jár nem kis mértékű adó elvonással, költségek átcsoportosításával. Ennek ellenére Önkormányzatunk költségvetése, és gazdálkodása kiegyensúlyozott. Köszönöm ezt a hivatalban dolgozó pénzügyes kollégáknak, a gazdasági bizottságnak.

A településünk fejlődése feladatként adta számunkra, hogy a település szerkezetet, és a helyi építési szabályokat újra gondoljuk, és előre gondolkodva terveztessük azt meg. Ennek eredményeképpen elkészült és folyamatban van az elfogadása a Helyi Építési Szabályzatnak.

 A tavalyi évben is előreléptünk, csak hogy néhány fejlesztést említsek:

1. A sportpályán felépült a gyermekes családok számára az igen közkedvelt felnőtt és gyermek Játszótér.
2.Felújítottuk Kulcs legforgalmasabb utcáját a Kossuth Lajos utcát központban.
3. Elkészült, és a napokban vesszük át a közbiztonságunkat szolgáló kamera rendszert, illetve az ezzel együtt telepített 10 wifi pontot. A kamerarendszert önerőből, a hozzá kiépített
Wifi rendszert az elnyert EU forrásból valósítottuk meg.

4. Sor került egy traktor és ahhoz különböző tartozékok megvásárlására.

5. Az orvosi eszközök beszerzése keretében a felnőtt és gyermek háziorvos, a fogorvos és a védőnők igényei alapján minden szükséges eszközt a lakosság ellátása érdekében az egészségügyi dolgozók rendelkezésére bocsátottunk.

6. Nem maradt el az óvodai játszóudvar felújítása sem.

A benyújtott pályázataink folyamatosan beérnek, és a korábban megálmodott koncepciónkat, elképzeléseinket sorban megvalósítjuk. Gondolok itt az orvosi rendelő bővítésre, a távfűtőmű építésre, a buszmegállók felújítására.

A 2020. évben rendkívül fokozott munkával rekord mennyiségű pályázatot adtunk be, és nyertünk el támogatást, így a 2021. évben realizálódhat a munka gyümölcse, hiszen az önkormányzat elkülönített számláján rendelkezésre áll az elnyert pályázati pénz, és az idei évben folytatódnak, illetve el is indulhatnak a további kivitelezési munkák:

1. Új bölcsödét létesítünk, amelynek helyszínét újragondolva, a már meglévő óvoda mellett fogunk felépíteni, megköszönve a Pálhalmai Agrospeciál Kft, és a Magyar Állam segítő szándékát a helyszín megvásárlásának lehetővé tételében.

2. Felújítjuk az óvoda tetőszerkezetét.

3. Befejezzük, és átadjuk az új, régen várt csatornarendszert, amihez nem kellett lakossági önerőt biztosítanunk. Megszűnnek sokunknak a folyékony hulladék elszállítás heti havi szintű problémái. És nem utolsósorban várhatóan lényegesen kevesebbe fog kerülni a szolgáltatás.....

4. A Rákóczi utcában megoldjuk a csapadék víz elvezetést és járdát építünk az óvoda parkolótól a református templomig.

5. Utcákat újítunk fel, látunk el szilárd burkolattal.

6. Fejlesztjük az óvoda előtti parkolót, illetve a parkot méltó módon felújítjuk.

7. A busz fordulót áthelyezzük a település széléig, ezzel közelebbi kapcsolat alakul ki a hatos úttal.

8. Új településrészek kapnak egészséges ivóvíz vezeték rendszert.

9. Az idősek nappali ellátása céljára, illetve rendezvények, Vásártér kialakítás céljára megvásároljuk a Rákóczi u. 4175/1, /2, /3 hrsz. alatti ingatlanokat, melyeket a köznyelv Nap Háza, Hold Udvara néven ismer.

10. Más településrészek is kapnak közösségi játszóteret, így a Sportpályán megépülő teqbal és gördeszka pálya mellett a Spanyol lakóparkban, és a Deák Ferenc – Bem utca kereszteződésben is új játszótér épül.

11. A sokunk által közkedvelt Hajóállomás felújítására korszerűsítésére  is nyertünk jelentős turisztikai pályázatokat, így megvalósulhat a Hajóállomás épületének, csónakháznak és környezetének felújítása.

Sajnos még mindig kísért bennünket a Duna-parti rész partfalcsúszás problémája. Most a Hargita utca vált veszélyessé. Erre vis major pályázatot nyújtottunk be, amelynek előlegét már meg is kaptuk, de támogatói döntés még nem született.

Ami talán a legnagyobb kihívást jelentette, és már évek óta dolgozik rajta az önkormányzat, hogy az általános iskolánk a kornak megfelelő, méltó és igényes felújítása, bővítése is megtörténjen. Kormányzati döntés alapján ez a nagyszabású fejlesztés is elkezdődhet 2021. évben.

Persze voltak olyan pályázataink is, melyek nem nyertek el támogatást, de bízunk benne, hogy a jövőben ezek a célok újra ki lesznek írva, és akkor talán eredményesebbek lehetünk.

A feladatsort, és a kihívásokat látva újra egy munkás év vár ránk. A lehetőségeket megkaptuk,
magamat, a képviselő-testületet, a polgármesteri hivatalt, és az intézményi dolgozókat felkészültnek látom arra, hogy mindezt el is végezzük.

Köszönöm a támogatást, amit az elmúlt évben kaptam, kaptunk a kulcsi lakosságtól és az itt található ingatlanok tulajdonosaitól, higgyék el, óriási erőt jelent ez nekünk. Mi Igyekszünk helytállni, Önöktől csak a türelmet kérjük a fejlesztések megvalósítása során.

Kulcs, 2021 január 08.

 Jobb Gyula

 polgármester